VENDIM
Nr. 238, datë 21.12.2020

MBI KËRKESËN E SHOQËRISË “WENERG” SHA, PËR MARRJEN E AUTORIZIMIT TË ERE-s, PËR BARRËSIMIN E 100% TË AKSIONEVE TË SHOQËRISË NË FAVOR TË BANKËS OTP ALBANIA SHA (ISH-SOCIETE GENERALE ALBANIA SHA)

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të pikës 6.2, të “Licencës për veprimtarinë e prodhimit të energjisë elektrike”; të pikës 5.2, të “Licencës për veprimtarinë e tregtimit të energjisë elektrike”; si dhe të nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 21.12.2020, mbasi shqyrtoi relacionin me nr.135/7 prot., datë 15.12.2020, të përgatitur nga Drejtoria e Licencimit, Autorizimeve dhe Mbikëqyrjes “Mbi kërkesën e shoqërisë ‘Wenerg’ sh.a., për marrjen e autorizimit të ERE-s, për barrësimin e 100% të aksioneve të shoqërisë në favor të Bankës OTP Albania sh.a. (ish-Societe Generale Albania sh,a,)”,
konstatoi se: 
- Shoqëria “Wenerg” sh.a. është mbajtëse e licencës për prodhimin e energjisë elektrike nr. 104, seria PV10K, dhënë me vendimin e Bordit të ERE-s nr. 51, datë 5.7.2010, si dhe e licencës për tregtimin e energjisë elektrike nr. 184, seria T12P, dhënë me vendimin e Bordit të ERE-s nr. 137, datë 8.10.2012.
- Me shkresën nr. HD1-29/20 prot., datë 28.9.2020, shoqëria ka paraqitur kërkesën për të marrë autorizimin e ERE-s, për barrësimin e 100 % të aksioneve të shoqërisë, për të garantuar kredinë nga kredidhënësi, Banka OTP Albania sh.a. (ish-Societe Generale Albania sh.a.) që përfaqëson një ristrukturim të kredisë me qëllim financimin e ndërtimit të Hec-it Dardha 1.
- Në zbatim të pikës 2.1, të marrëveshjes siguruese, Banka (barrëmarrësi), në rast mospërmbushjeje, ka të drejtën për të ekzekutuar menjëherë të gjitha detyrimet e siguruara sipas kësaj marrëveshje e kësisoj transferimin e aksioneve të shoqërisë. 
- Me vendimin e Bordit të ERE-s nr. 158, datë 20.10.2020, është vendosur shtyrja me 30 ditë të vendimmarrjes së ERE-s për dhënien e autorizimit, për barrësimin e 100% të aksioneve të shoqërisë “Wenerg” sh.a., në favor të Bankës OTP ALBANIA sh.a., për arsye se shoqëria nuk kishte depozituar në ERE prokurën përkatëse të përfaqësuesit të saj, si dhe miratimin paraprak të autoritetit kontraktues, në zbatim të nenit 17, pika 1, “iii”, të kontratës përkatëse të koncesionit, ku përcaktohet se çdo transferim tjetër nga koncensionari, ose filiali i tij, për një palë të tretë, të të paktën 51% të aksioneve në shoqërinë e re do t’i nënshtrohet miratimit paraprak të autoritetit kontraktues. 
- Me vendimin e Bordit të ERE-s nr. 190, datë 19.11.2020, është vendosur zgjatja me 30 ditë e afatit të shqyrtimit të kërkesës së shoqërisë “Wenerg” sh.a. për dhënien e autorizimit për barrësimin e 100% të aksioneve në favor të bankës OTP Albania sh.a., me kërkesë të aplikuesit.
- Me anë të shkresave të saj, shoqëria ka njoftuar MIE-n për sa i përket nënshkrimit të marrëveshjeve me bankën, por nuk ka kërkuar miratimin paraprak të saj.
- Me shkresën e protokolluar në ERE me nr. 383/15 prot., datë 14.12.2020, shoqëria ka depozituar të noterizuar prokurën e përgjithshme për përfaqësuesin ligjor të saj.
- Me shkresën e protokolluar në ERE me nr. 383/15 prot., datë 14.12.2020, shoqëria ka ritheksuar pretendimin e saj se nuk ka hyrë në ndonjë marrëveshje për të cilën kërkohet miratimi paraprak i AK-së, në zbatim të nenit 17, pika 1, “iii”, të kontratës përkatëse të koncesionit, pasi një transferim i tillë nuk ka ndodhur dhe as nuk ka ndonjë synim për të kryer një transaksion të tillë. Vendosja e barrës siguruese mbi kapitalin aksionar të Wenerg sh.a., si kolateral për kredinë e marrë nga kjo e fundit, nuk do të thotë automatikisht transferim të aksioneve, pasi kjo do të ndodhte vetëm në rast të mosshlyerjes së detyrimeve që rrjedhin nga kredia dhe kalimit në ekzekutim nga banka (kreditori).
- Autorizimi i dhënë nga ana e ERE-s për barrësimin e 100 % të aksioneve të shoqërisë “Wenerg” sh.a., nuk e çliron atë nga detyrimi për të marrë dhe miratimet e institucioneve të tjera përkatëse.
- Shoqëria “Wenerg” sh.a. duhet të njoftojë ERE-n pas shlyerjes së plotë të kredisë dhe heqjen e barrës siguruese mbi aksionet e saj.
[bookmark: _GoBack]- Shoqëria ka shlyer të gjitha detyrimet ndaj ERE-s për sa i përket pagesave rregullatore.
Për gjithë sa më sipër, Bordi i ERE-s

Vendosi:

1. Dhënien e autorizimit nga ana e ERE-s për barrësimin e 100% të aksioneve të shoqërisë “Wenerg” sh.a., në favor të Bankës OTP Albania sh.a. (ish-Societe Generale Albania sh.a.).
2. Dhënia e autorizimit nga ana e ERE-s, sipas pikës 1 të këtij vendimi, nuk e zhvesh shoqërinë “Wenerg” sh.a. nga detyrimi për të marrë miratimin nga Ministria e Infrastrukturës dhe nëse kërkohet nga ministria.
3. Shoqëria të njoftojë ERE-n pas shlyerjes së plotë të kredisë dhe heqjen e barrës siguruese mbi aksionet e saj.
4. Ky vendim është objekt rishikimi nga ERE.
5. Drejtoria e Licencimit, Autorizimeve dhe Mbikëqyrjes të njoftojë MIE-n dhe aplikuesin për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

